《石首县》
宋代·刘敞

丛石浮水中，峻堤缺复连。往往为深潭，波流自回环。

秋山未摇落，碧树皆参天。仰观积水痕，仍在高树巅。

里人半巢居，出入随乌鸢。令尹亦菜色，市楼寂无烟。

皇天不纯命，百姓何震愆。苦云耕织废，租税尚未蠲。

赤子向漂荡，所存皆偶然。虽知负官输，未忍更弃捐。

奈何唐尧世，复见昏垫年。何以救汝饥，朝廷急忧边。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。